钦定古今图书集成/方舆汇编/边裔典/第030卷 > 隋
## 钦定古今图书集成/方舆汇编/边裔典/第030卷 > 隋

### 文帝开皇元年百济王扶馀昌遣使来贺

按《隋书。文帝本纪》云云。　按《百济传》，百济之先，出自
高丽。其国王有一侍婢，忽怀孕，王欲杀之。婢云：“有物
状如鸡子，来感于我，故有娠也。”王舍之后，遂生一男，
弃之厕溷，久而不死，以为神，命养之，名曰东明。及长，
高丽王忌之。东明惧，逃至淹水，扶馀人共奉之。东明
之后有仇台者，笃于仁信，始立其国于带方故地。汉
辽东太守公孙度以女妻之，渐以昌盛，为东夷强国。
初以百家济海，因号百济，历十馀代，代臣中国，《前史》
载之详矣。开皇初，其王馀昌遣使贡方物，拜昌为上
开府、带方郡公、百济王。其国东西四百五十里，南北
九百馀里，南按新罗，北拒高丽。其都曰居拔城。官有
十六品：长曰左平，次大率，次恩率德率，次捍率，次奈
率，次将德，服紫带，次《施德》，皂带，次《固德》，赤带，次《李德》，
青带。次对德，以下皆黄带。次文督，次武督，次佐军，次
振武，次克虞，皆用白带，其冠制并同，唯奈率以上，饰
以银花。长史三年一交代。畿内为五部，部有五巷，士
人居焉。五方各有方领一人，方佐二之。方有十郡，郡
有将，其人杂有新罗、高丽、倭等，亦有中国人。其衣服
与高丽略同。妇人不加粉黛，辫发垂后。已出嫁，则分
为两道，盘于头上。俗尚骑射，读书史，能吏事。亦知医
药、蓍龟占相之术。以两手据地为敬。有僧尼，多寺塔。
有鼓角、箜篌、筝竽、箎笛之乐，投壸、围棋、樗蒱、握槊、弄
珠之戏。行宋《元嘉历》，以建寅月为岁首。国中大姓有
八族：沙氏、燕氏、劦氏、解氏、贞氏、国氏、木氏、苩氏。婚娶
之礼，略同于华，丧制如高丽。有五谷，牛、猪、鸡，多不火
食。厥田下人皆山居。有巨栗。每以四仲之月，王祭天
及五帝之神，立其始祖仇台庙于国城，岁四祀之。国
西南人岛居者十五所，皆有城邑。

开皇二年。百济遣使贡方物。

按：《隋书文帝本纪》云云。

开皇九年。《百济国》遣使表贺平陈。

按《隋书文帝本纪》。不载。　按《百济本传》。“平陈之岁。有
一战船漂至海东。”《牟罗国》，其船得还，经于百济，昌
资送之甚厚，并遣使奉表贺平陈。高祖善之，下诏曰：
“百济王既闻平陈远令奉表，往复至难，若逢风浪，便
致伤损。百济王心迹淳至，朕已悉知，相去虽远，事同
言面，何必数遣使来相体悉。自今以后，不须年例入
贡，朕亦不遣使往，王宜知之。”使者舞蹈而去。

开皇十八年，《百济》来献方物。

按《隋书文帝本纪》，不载。　按《百济传》：开皇十八年，昌
使长史王辩那来献方物，属兴辽东之役，遣使奉表，
请为军导。帝下诏曰：“往岁为高丽不供职贡，无人臣
礼，故命将讨之。高元君臣恐惧，畏服归罪。朕已赦之，
不可致伐。厚其使而遣之。高丽颇知其事，以兵侵掠
其境。昌死，子馀宣立。宣死，子馀璋立。”〈按昌死及璋立隋书统纪而失

其年。今据《史略》补之于后：

按《朝鲜史略》，“百济王昌，在位四十五年薨。谥曰威德。
子季明立。”

开皇十九年，《百济》王季明在位二年薨，是为惠王，子
宣立。

按《隋书》本纪、列传皆不载。　按《朝鲜史略》云云。
开皇二十年。百济王宣薨。子璋立。

按《隋书》本纪、列传皆不载。　按《朝鲜史略》：“百济王宣，
在位二年薨，是为法王。命博士李文真始修国史。子
璋立，风仪英伟，志气雄杰，是为武王。”

### 炀帝大业三年百济王璋遣使朝贡

按《隋书炀帝本纪》，不载。　按《百济传》：“大业三年，璋遣
使燕文进朝贡。其年又遣使者王孝邻入献，请讨高丽。炀帝许之，令觇高丽动静。然璋内与高丽通和，挟
诈以窥中国。”

大业四年。《百济》遣使贡方物。

按：《隋书炀帝本纪》云云。

大业七年二月庚申《百济》遣使朝贡。

按《隋书炀帝本纪》云云。　按《百济本传》：“七年，帝亲征
高丽。璋使其臣国智牟来请军期。帝大悦，厚加赏赐。
遣尚书起部郎席律诣百济与相知。明年，六军度辽。
璋亦严兵于境。声言助军，实持两端。寻与新罗有隙，
每相战争。”

大业十年。《百济》遣使朝贡。

按《隋书炀帝本纪》。不载。　按《百济本传》。“十年复遣使
朝贡。后天下乱。使命遂绝。其南海行三月有”牟罗
国，南北千馀里，东西数百里。土多獐鹿，附庸于百济。
《百济》自西行三日，至貊国云。